După un an, nici unul dintre dosarele ”Colectiv” n-a ajuns în instanța de fond și în nici unul nu e vorba despre corupție A fost găsit un e-mail în care Alin Anastasescu, unul dintre patronii ”Colectiv”, le cere ofițerilor ISU, cu puțin timp înainte de tragedie, să vină să facă instruirea contra incendiilor ”pentru cei trei noi angajați”

luni, 17 octombrie 2016, 6:44

Astăzi, la 18:30, la noua emisiune a Emmei Zeicescu de la TVR voi discuta mai multe despre ceea ce există în dosare și despre probele surprinzătoare pe care le vom publica în zilele următoare.

Investigație de Mirela Neag, Răzvan Luțac și Cătălin Tolontan

Adevărul în cazul ”Colectiv”? Ce știm sigur că adevărul judiciar mai așteaptă.

La aproape un an de la incendiul care a ucis 64 oameni și a rănit peste o sută, nici unul dintre cele patru dosare penale n-a ajuns în fața instanțelor care vor judeca fondul.

Cazul e complex ca fapte și s-a ramificat din punct de vedere juridic.

Multe lucruri necunoscute oamenilor sînt încă secrete în dosare. Pe cîteva dintre ele le-am verificat și le putem prezenta azi.

A durat, dar timpul curge diferit. Ceea ce pentru familiile victimelor și pentru public e lentoare, pentru cei acuzați ”e proba că procurorii se grăbesc în a găsi vinovați fără a merge în profunzime”, după cum a declarat pentru Gazetă unul dintre apărătorii inculpaților.

De altfel, un avocat a renunțat după ce a avut sentimentul că DNA Militar grăbește cazul unui client al său ”care pare condamnat din start”.

Au fost încercări ale Parchetelor de a ajunge în instanță.

Dar Tribunalul Militar a înapoiat către procurorii militari ai DNA cazul, socotind că nu le-au fost respectate drepturile inculpaților, cei doi inspectori ISU cercetați.

Situația la zi este următoarea:

Dosarul 1 – cercetat de către Parchetul de pe lîngă Înalta Curte de Casație și Justiție

Este dosarul-mamă.

Aici sînt inculpați Paul Gancea, Alin Anastasescu și Costin Mincu (patronii clubului ”Colectiv”), Daniela Niță (patroana firmei de pirotehnie Golden Ideas Fireworks Artists SRL, care a lansat artificiile), fratele ei Cristian Niță și angajatul acestei firme Viorel Zaharia, cel care a participat la montarea artificiilor, dar care era afară din club în momentul aprinderii lor.

100 este numărul aproximativ al oamenilor de a căror rănire în incendiul din 30 octombrie 2015 sînt acuzaţi inculpaţii din dosar

Cu excepția lui Cristian Niță, care e acuzat de favorizarea infractorului și ascundere de probe, ceilalți cinci sînt acuzați de ucidere din culpă pentru 64 de victime în concurs cu vătămare din culpă pentru aproximativ 20 de răniți.

De ce doar 20?

Pentru că afectarea a 80 dintre răniți, fie tratați în străinătate, fie care și-au obținut mai tîrziu documentele, este cercetată ca infracțiune într-un dosar disjuns.

Între inculpații de la club și cei de la firmă au apărut deja linii diferite de apărare.

De exemplu, cei de la club se întreabă de ce unul dintre primii specialiștii chemați la fața locului de către anchetatori ”este partenerul de viață și cel care locuia în aceeași casă cu patroana firmei de pirotehnie, Daniela Niță. Există la dosar discuțiile între cei doi, cum de a fost chemat tocmai el?!”.

Potrivit acelorași surse din club, ”partenerul Danielei Niță, solicitat inițial de anchetatori pe post de specialist, deține și o firmă mare de evenimente, clientă a partidelor”.

Gazeta n-a putut confirma pînă în acest moment prezența la fața locului a bărbatului a cărui firmă este, într-adevăr, extrem de influentă în zona de evenimente politice, dar nu numai. Sigur este însă că discuțiile dintre bărbat și patroana firmei de artificii sînt în dosar.

Procurorii au întocmit rechizitoriul în acest dosar-mamă, camera preliminară a respins observațiile inculpaților și aceștia vor face, probabil, contestație.

Dacă va fi respinsă și contestația apărării, se va ajunge în instanță.

Dosarul 2 – disjuns și cercetat de către Parchetul de pe lîngă Înalta Curte de Casație și Justiție

Aici este urmărit pentru ucidere din culpă și vătămare corporală Marian Moise.

13 oameni sînt inculpați pînă acum în dosarele cazului Colectiv. Nici unul pentru infracțiuni de corupție

Angajat al firmei Golden Ideas Fireworks, Moise a montat împreună cu Viorel Zaharia artificiile. Zaharia a ieșit din club și de aprins le-a aprins Moise.

Moise a fost rănit, s-a tratat în străinătate și dosarul lui s-a disjuns.

În acest dosar sînt cercetați, încă o dată, cei cinci inculpați din dosarul-mamă, pentru vătămarea din culpă a 80 de răniți, în afara celor 20 care le sînt imputați în primul dosar.

Acest caz disjuns se găsește în faza urmăririi penale.

Dosarul 3 – instrumentat de către DNA militar

În el sînt inculpați ofițerii ISU Antonia Radu și George Matei. Ei sînt singurii pentru care procurorii au cerut instanței judecarea pentru ”infracțiuni de corupție – Abuz în serviciu dacă funcționarul public a obținut pentru sine ori pentru altul un folos necuvenit”.



Dar judecătorii de la Tribunalul Militar au retrimis cazul către DNA pentru încălcarea drepturilor acuzaților și, în acest moment, el se găsește din nou în faza de urmărire penală.

Există, într-unul dintre dosare, un e-mail prin care Alin Anastasescu, unul dintre patronii clubului ”Colectiv”, îi anunță pe ofițerii ISU că are niște angajați noi și îi roagă să le facă și acestora instruirea contra incendiilor.

De asemenea, surse susțin că anchetatorii au găsit, chiar pe peretele clubului, un plan de evacuare în caz de incendiu întocmit chiar de către cei de la ISU!

Ambele probe sînt defavorabile celor doi inspectori de pompieri.

În schimb decizia judecătorilor de a returna procurorilor DNA cazul și alte expertize existente în cele 4 dosare îi ajută pe cei doi ofițeri, pentru că rămîne întrebarea cît de sus pe lanțul de comandă al ISU s-a știut sau trebuia să se știe despre ”Colectiv”.

Dosarul 4 – instrumentat de către DNA

Fostul primar al sectorului 4 Cristian Popescu Piedone este trimis în instanță pentru abuz in serviciu.

Alături de el mai sînt inculpați Aurelia Iofciu, șefa secției autorizări comerciale din primărie, și colegele ei Luminița Ganea și Sandra Motoc.

Dosarul a fost înregistrat acum 164 de zile și se găsește în cameră preliminară.

Dacă judecătorii vor considera că procurorii și-au făcut treaba îl vor trimite în instanța de fond.